ইংল্যান্ডের সঙ্গে চলতি সিরিজে তৃতীয় টেস্টে ‘ম্যাচের সেরা’ হন বিরাট কোহলি। হার্দিক পাণ্ড্যও ‘ম্যান অফ দ্য ম্যাচ’ হতে পারতেন। যে সে নন, সচিন তেন্ডুলকর স্বয়ং এমন কথা বলেছেন। 

এই বিষয়ে অন্যান্য খবর

ব্যাপক রদবদল বিরাটের দলে, ছেঁটে ফেলা হচ্ছে কোচ সহ পুরো সাপোর্ট স্টাফ


নটিংহ্যাম টেস্ট ভারত জিতেছে ২০৩ রানে। ম্যাচের সেরা করা হয়েছে কোহলিকে। সচিন বলেছেন, কোহলির সঙ্গে ‘ম্যান অফ দ্য ম্যাচ’ হতে পারতেন হার্দিক পাণ্ড্যও। 
একটি অনুষ্ঠানে গিয়ে তেন্ডুলকর বলেন, ‘‘আমি হলে দু’জনকেই ম্যাচের সেরার পুরস্কার দিতাম। ভারতের জয়ের পিছনে দু’জনেরই অবদান রয়েছে। বিরাট কোহলির দুটো ইনিংসই ছিল তাৎপর্যপূর্ণ। কোহলির প্রথম ইনিংসটা ভারতের ভিত গড়ে দেয়। দ্বিতীয় ইনিংসটা ভারতকে বড়সড় টার্গেট দিতে সাহায্য করেছিল। হার্দিকও গুরুত্বপূর্ণ ভুমিকা নিয়েছিল বল হাতে। বিশেষ করে প্রথম ইনিংসে।’’ 
ট্রেন্টব্রিজ টেস্টে কোহলি ২০০ রান করেন। প্রথম ইনিংসে ৯৭ রান এবং দ্বিতীয় ইনিংসে ১০৩ রান করেন তিনি। অন্যদিকে পাণ্ড্য প্রথম ইনিংসে পাঁচ-পাঁচটা উইকেট তুলে নেন। পাণ্ড্যর বিধ্বংসী বোলিংয়ে ইংল্যান্ড শেষ হয়ে যায় ১৬১ রানে। ‘মাস্টার ব্লাস্টার’ বলেন, ‘‘পাণ্ড্যর পাঁচ উইকেট গুরুত্বপূর্ণ ছিল। জো রুট, জনি বেয়ারস্টো দারুণ ফর্মে। ওদের আগে ফিরিয়ে দেওয়াটা ম্যাচের রং বদলে দেওয়ার পক্ষে যথেষ্ট ছিল। ব্যাট করার সময়ে পাণ্ড্য দ্রুত পঞ্চাশ রান করায় ভারত টার্গেট নিয়ে গিয়েছিল ৫০০-র বেশি। অবশ্য এটা আমার ব্যক্তিগত মতামত।’’